फिरोजाबाद में ट्रक में घुसी मारुति, 4 की मौत  
शिकोहाबाद थाना क्षेत्र में एक मारुति वैन सड़क किनारे खड़े ट्रक में जा घुसी, जिससे चार लोगों की मौत हो गई तथा तीन अन्य घायल हो गए।
उत्तर प्रदेश में फिरोजाबाद जिले के शिकोहाबाद थाना क्षेत्र में शनिवार सुबह सगाई समारोह से लौट रही एक मारुति वैन सड़क किनारे खड़े ट्रक में जा घुसी, जिससे चार लोगों की मौत हो गई तथा तीन अन्य घायल हो गए।  अपर पुलिस अधीक्षक दद्दनपाल ने बताया कि औरैया के अछल्ला निवासी रवीन्द्र सिंह की पुत्री की सगाई शिकोहाबाद में करने के बाद इसमें शामिल हुए लोग अलग-अलग वाहनों से वापस लौट रहे थे।  इनमें से एक मारुति वैन एटा चौराहे के पास सड़क किनारे खड़े ट्रक में जा घुसी, जिससे उसमें सवार 65 वर्षीय हुकुम सिंह, 32 वर्षीय संजीव, 22 वर्षीय विमलपाल और 19 वर्षीय प्रदीप की मौके पर ही मौत हो गई। घटना में घायल तीन लोगों को उपचार के लिए अस्पताल में भर्ती कराया गया है।